ตลท.ปลด SP หุ้น EFORL หลังประกาศงบ Q3 กำไร 54.23 ล้านบาท
ตลท.ปลด SP หุ้น EFORL หลังประกาศงบ Q3 กำไร 54.23 ล้านบาท
ตลท.ปลด SP หุ้น EFORL หลังประกาศงบ Q3 กำไร 54.23 ล้านบาท
23 พ.ย. 2563

ตลาดหลักทรัพย์แห่งประเทศไทย (ตลท.) ปลดเครื่องหมาย SP หลักทรัพย์ของ บริษัท อี ฟอร์ แอล เอม จำกัด (มหาชน) หรือ EFORL ตั้งแต่วันที่ 23 พ.ย. 2563 ภายหลังจากบริษัทเผยแพร่งบการเงินไตรมาสที่ 3 สิ้นสุดวันที่ 30 กันยายน 2563 ผ่านระบบเผยแพร่ข้อมูลของตลาดหลักทรัพย์แล้ว
โดย บริษัทประกาศผลการดำเนินงานไตรมาส 3/2563 สิ้นสุด 30 ก.ย.2563 มีกำไรสุทธิ 54.23 ล้านบาท จากช่วงเดียวกันเมื่อปีก่อนขาดทุนสุทธิ 10.89 ล้านบาท
สำหรับไตรมาส 3/63 บริษัทและบริษัทย่อยมีกำไรสุทธิ 31 ล้านบาท กำไรเพิ่มขึ้นร้อยละ 152 จากงวดเดียวกันของปีก่อน อัตรากำไรสุทธิเท่ากับร้อยละ 7 และกำไรส่วนที่เป็นของผู้ถือหุ้นของบริษัทเท่ากับ 54 ล้านบาท อัตรากำไรสุทธิส่วนที่เป็นของผู้ถือหุ้นบริษัทเท่ากับร้อยละ 12
ทั้งนี้งบแสดงฐานะการเงิน ณ วันที่ 30 กันยายน 2563 ในส่วนของผู้ถือหุ้นบริษัท มีจำนวน 719 ล้านบาท เพิ่มขึ้นอย่างมีสาระสำคัญจากไตรมาสเดียวกันของปีก่อน เกิดจากการลดสัดส่วนการลงทุนของ WCIH ใน WCIG จากเดิมร้อยละ 100 เหลือร้อยละ 20 (สัดส่วนของบริษัทคงเหลือร้อยละ 11.20)
อย่างไรก็ตาม WCIH ยังคงต้องรวมงบการเงินของ WCIG ในงบการเงินรวมของ WCIH เนื่องจากกรรมการที่มีอำนาจควบคุมกิจการบริษัท WCIH และ WCIG เป็นกลุ่มบุคคลเดียวกัน ผลกระทบจากการลดสัดส่วนการลงทุนใน WCIG มีจำนวน 685 ล้านบาท ถูกแสดงรวมอยู่ใน “ผลต่างจากการเปลี่ยนแปลงสัดส่วนเงินลงทุนในบริษัทย่อย” จำนวน 860 ล้านบาท โดยประกอบด้วย ผลต่างจากการเปลี่ยนแปลงสัดส่วนเงินลงทุนในบริษัทย่อยจำนวน 175 ล้านบาท และบริษัทย่อยทางอ้อม จำนวน 685 ล้านบาท
 
 
 